Ego Engebertus Dei gratia Cabilonensis episcopus notum esse volo et presentibus et futuris concessisse me et confirmasse fratribus Cisterciensibus XX solidos quos pie recordationis Petrus Cabilonensis episcopus predecessor meus eis antea donaverat in duabus parrochiis recipiendos in illa scilicet de Esperna VIIIo et in illa de Brendon XII. Quibus viginti solidis et nos ex assensu Teobaudi presbiteri qui parrochias illas tenebat et Petri decani de Mallei alios decem solidos superaddidimus de quibus per manum eiusdem presbiteri Cistercienses investivimus quos in parrochia de Brendon annuatim recipiendos esse statuimus. Ita quod amodo et in sempiternum parrochia de Esparna decem et octo solidos illa vero de Brendon duodecim solidos fratribus Cisterciensibus persolvere tenebitur vel eorum voluntatem de illis facere si forte aliquando eisdem fratribus eos placuerit commutare. Donavimus etiam sepedictis fratribus representationem presbiteri qui in parrochiis illis per successionem temporum non nisi ad nutum Cisterciensium ex indulgentia nostra habet substitui. Actum est hoc per manum Acelini prioris, Hugonis de Quince, Raynerii de Alberipa, Guidonis de Fange, sub testibus his : Johanne priore de Luigne, Petro decano, Teobaudo presbitero et Herberto clerico meo.